Cerere de decizie preliminară introdusă de Supremo Tribunal Administrativo (Portugalia) la 22 martie 2022 – Instituto de Financiamento da Agricultura e Pescas, IP/CS
(Cauza C-213/22)
Limba de procedură: portugheza
Instanța de trimitere
Supremo Tribunal Administrativo
Părțile din procedura principală
Recurent: Instituto de Financiamento da Agricultura e Pescas, IP
Intimată: CS
Întrebările preliminare
Se pot considera datorate cheltuielile de întreținere și primele pentru pierderile de venituri prevăzute la articolul 3 literele (b) și, respectiv, (c) din Regulamentul nr. 2080/921 din 30 iunie 1992 în cazul în care beneficiarul dovedește că [...] nu a îndeplinit condițiile de împădurire impuse de programul național de sprijin din motive independente de voința sa și că a depus toate eforturile posibile pentru obținerea rezultatului prevăzut?
Este conformă cu dispozițiile dreptului Uniunii soluția care rezultă din interpretarea articolului 7 litera b) din Ordinul ministerial 199/94, coroborat cu articolul 26 din același ordin, potrivit căreia apariția unor fenomene meteorologice nefavorabile în anii următori anului de evaluare (care este cel ulterior anului plantării) conduce la plata parțială a primelor, în timp ce obținerea acelorași rezultate ca urmare a acelorași fenomene meteorologice nefavorabile în anul ulterior plantării presupune pierderea totală a dreptului la prime?
Trebuie să se considere că soluția prevăzută la articolul 7 alineatul 1 litera b) din Ordinul ministerial 199/94, care are ca rezultat pierderea totală de către beneficiar a drepturilor la primele de întreținere și pentru pierderea de venituri în cazul în care nu se obține densitatea de împădurire prevăzută în anexa C, fără a permite reducerea proporțională a plății acestor prime în cazul în care rezultatul poate fi atribuit unor factori exogeni, precum clima, este contrară principiului proporționalității ca principiu general al Uniunii Europene, astfel cum pare să rezulte (a contrario sensu) din Hotărârea József Lingurár [C 315/16, punctele 29 și 35]?
____________
1 Regulamentul (CEE) nr. 2080/92 al Consiliului din 30 iunie 1992 de instituire a unui program comunitar de ajutor pentru măsuri forestiere în agricultură (JO L 215, 30.7.1992, p. 96).